Hannu Heikkilä

Hannu Tapani Heikkilä (23. lokakuuta 1922 Helsinki – 10. syyskuuta 2003 Hollola) oli suomalainen oopperalaulaja. Äänialaltaan hän oli aluksi baritoni, sitten basso.

Henkilöhistoria
Heikkilän vanhemmat olivat Väinö Johannes Heikkilä ja Iida Elisabet Tauren. Hänen ensimmäinen puolisonsa (1951–1965) oli pianisti Kerstin Linnea Pettersson ja toinen vuodesta 1966 Anja Helena Miettinen. Heikkilä tuli ylioppilaaksi 1940, opintomatkoja Keski-Eurooppaan hän teki 1950-luvulla. Hän toimi paitsi useissa alansa järjestöissä, myös opettajana Sibelius-Akatemiassa, samoin kuin suomensi kuusitoista oopperalibrettoa. Heikkilä kuului vuodesta 2000 Martti Talvela -säätiön hallitukseen.

Taiteellinen toiminta
Heikkilällä oli uransa aikana kaikkiaan yli 90 eri roolia oopperoissa ja opereteissa muun muassa Suomen Kansallisoopperassa, Savonlinnan oopperajuhlilla ja Lahdessa.  Hänen keskeisiä oopperaroolejaan olivat Pimen (Boris Godunov), Mefisto (Faust), Rocco (Fidelio), Figaro (Figaron häät), kuningas Marke (Tristan ja Isolde), Filip II (Don Carlos) sekä Musta Joe (Teatterilaiva).

Heikkilä palkittiin Pro Finlandia -mitalilla vuonna 1970.

Diskografia 
 Heikkilä, Hannu 2003. Aarioita ja lauluja. Äänityksiä 1954–1968. Fuga 9168.

Lähteet

Aiheesta muualla 
Hannu Heikkilän muistokirjoitus Helsingin Sanomissa (linkki menee lehden Haku-palveluun)
Hannu Heikkilän muistokirjoitus Helsingin Sanomissa (suora linkki muistokirjoitukseen)
Hannu Heikkilä Klassinen.fissä

Suomalaiset bassot 
Suomalaiset baritonit
 Suomalaiset musiikkipedagogit
Pro Finlandia -palkitut
Vuonna 1922 syntyneet
Vuonna 2003 kuolleet